**Paskaidrojuma raksts**

**Rīgas domes 2023. gada 27. septembra saistošajiem noteikumiem Nr. RD-23-237-sn**

**“Kārtība, kādā Rīgas valstspilsētas pašvaldība nodrošina izglītojamo ēdināšanas pakalpojuma līdzfinansējumu”**

|  |
| --- |
| **1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi**  Saistošie noteikumi nosaka Rīgas valstspilsētas pašvaldības (turpmāk – pašvaldība) administratīvajā teritorijā esošo vispārējās izglītības iestāžu (turpmāk – izglītības iestāde) klātienes mācību izglītojamo ēdināšanas pakalpojuma līdzfinansējuma (turpmāk – pašvaldības līdzfinansējums) saņemšanas nosacījumus.  Izglītības likuma 17. panta trešās daļas 11. punktā noteikts, ka pašvaldība nosaka tos izglītojamos, kuru ēdināšanas izmaksas sedz pašvaldība. Saskaņā ar Izglītības likuma 17. panta trešās daļas 11. punktā noteikto pašvaldībai ir pienākums paredzēt vismaz vienu skolēnu kategoriju, kurai tā apmaksā brīvpusdienas skolā.  Saistošajos noteikumos noteiktā pašvaldības brīvprātīgā iniciatīva ir attiecināma tikai uz ēdināšanas izdevumu segšanu tiem izglītojamiem, kas neietilpst Izglītības likuma 17. panta trešās daļas 13. punkta un 59. panta 3.1daļas tvērumā.  Saistošie noteikumi nepieciešami, lai ar ārējo normatīvo aktu noteiktu kārtību, kādā pašvaldība nodrošina līdzfinansējumu izglītojamā ēdināšanas pakalpojuma saņemšanai, tai skaitā detalizēti noteiktu kārtību, kādā pašvaldības izglītības iestādes nepilngadīgā izglītojamā vecāks (persona, kura realizē izglītojamā aizgādību) vai pilngadīgais izglītojamais un ēdināšanas pakalpojuma sniedzējs slēdz līgumu, lai saņemtu pašvaldības līdzfinansējumu par ēdināšanas pakalpojumu.  Saistošie noteikumi nosaka izglītojamo sociālās kategorijas un ēdināšanas pakalpojuma pašvaldības līdzfinansējuma piešķiršanas kārtību, un tie paredz, ka, izvērtējot pašvaldības budžeta iespējas un saistības sociālo tiesību jomā, pašvaldība ar atsevišķu lēmumu nosaka izglītojamo kategorijas (ievērojot saistošajos noteikumos noteiktās izglītojamo kategorijas ar sociālo statusu), kuru ēdināšanas izmaksas sedz pašvaldība, nosakot pašvaldības līdzfinansējuma pilno vai daļējo apmēru.  Saistošie noteikumi paredz, ka līdz 2024. gada 31. augustam pašvaldības līdzfinansējums tiek noteikts pašvaldības izglītības iestādes klātienes mācību izglītojamam, kā arī pašvaldības administratīvajā teritorijā esošās privātās pirmsskolas izglītības iestādes izglītojamam, ja izglītojamā dzīvesvieta ir deklarēta pašvaldības administratīvajā teritorijā.  Saistošie noteikumi nosaka, ka no 2024. gada 1. septembra pašvaldības līdzfinansējums tiek noteikts pašvaldības izglītības iestāžu klātienes mācību izglītojamam, ja izglītojamā dzīvesvieta ir deklarēta pašvaldības administratīvajā teritorijā, kā arī pašvaldības administratīvajā teritorijā esošo (valsts vai privāto) izglītības iestāžu  (turpmāk – cita dibinātāja izglītības iestāde) klātienes mācību izglītojamam, ja izglītojamā dzīvesvieta ir deklarēta pašvaldības administratīvajā teritorijā.  Saistošie noteikumi nosaka, ka no 2024. gada 1. septembra pašvaldības administratīvajā teritorijā esošo citu dibinātāju (valsts vai privātpersonu) vispārējās izglītības iestāžu klātienes mācību izglītojamo atbilstoši pašvaldības lēmumam noteiktais ēdināšanas pakalpojuma līdzfinansējums tiek aprēķināts un pārskaitīts cita dibinātāja izglītības iestādei atbilstoši Valsts izglītības informācijas sistēmas (VIIS) un pašvaldības informācijas sistēmu datiem par izglītojamiem, noslēdzot vienošanos ar izglītības iestādi par norēķinu kārtību. |
| **2. Fiskālā ietekme uz pašvaldības budžetu, iekļaujot attiecīgus aprēķinus**  Pašvaldības administratīvajā teritorijā deklarēto izglītojamo skaits:  1) pašvaldības izglītības iestādēs – 90 651, tai skaitā sociālo kategoriju – 11 043;  2) citu dibinātāju izglītības iestādēs – 11 365, tai skaitā sociālo kategoriju – 1253.  Plānotā ietekme uz 2023. gada budžetu – nav nepieciešams budžeta līdzekļu palielinājums, ietekme uz 2024. gada budžetu – palielinājums 7 miljoni *euro*. |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)**  Saistošie noteikumi paredz kārtību, kādā komersants, sniedzot ēdināšanas pakalpojumu pašvaldības iestādē, slēdz līgumu par konkrēta izglītojamā ēdināšanas pakalpojumu, ja ēdināšanas izdevumi daļēji ir sedzami ar pašvaldības līdzfinansējumu un daļēji no vecāku finanšu līdzekļiem.  Saistošie noteikumi neietekmē ēdināšanas pakalpojuma iepirkuma līgumā noteikto maksas lielumu un regulējumam nav ietekmes uz konkurenci. |
| **4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām**  Saistošie noteikumi nodrošina tiesisko pamatojumu un ietvaru pašvaldības līdzfinansējuma saņemšanai izglītojamā ēdināšanas pakalpojuma izdevumu segšanai un pašvaldības līdzfinansējuma piešķiršanas kontrolei, nosakot administratīvās procedūras un iesaistīto pušu tiesības un pienākumus. |
| **5. Ietekme uz pašvaldības funkcijām un cilvēkresursiem**  Izglītības iestāžu izglītojamo ēdināšanas pakalpojuma līdzfinansējuma administrēšanai papildus ir nepieciešams izstrādāt un ieviest lietojumprogrammu papildinājumus un automātiskās datu apmaiņas servisus, kas nodrošinās līdzfinansējuma piešķiršanas prasību izpildes kontroli elektroniskā vidē, samazinot cilvēkresursu un laika patēriņu. |
| **6. Izpildes nodrošināšana**  Saistošo noteikumu izpildes uzraudzību nodrošinās pašvaldības Izglītības, kultūras un sporta departaments. |
| **7. Prasību un izmaksu samērīgums pret ieguvumiem, ko sniedz mērķa sasniegšana**  Saistošie noteikumi nodrošina nepieciešamo tiesisko regulējumu pašvaldības brīvprātīgās iniciatīvas īstenošanai – līdzfinansējuma piešķiršanai noteiktām izglītojamo kategorijām ēdināšanas pakalpojuma izmaksu segšanai. |
| **8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija**  Tika veiktas konsultācijas ar Izglītības iestāžu ēdinātāju asociāciju un Latvijas Ēdinātāju apvienību.  Saistošo noteikumu projekts un tam pievienotais paskaidrojuma raksts laikposmā no 2023. gada 12. jūlija līdz 2023. gada 26. jūlijam tika publicēts pašvaldības oficiālajā tīmekļvietnē sabiedrības viedokļa noskaidrošanai. Nav saņemti priekšlikumi, iebildumi un komentāri. |

Rīgas domes priekšsēdētājs V. Ķirsis